(vovworld) – ເຂົ້າຮ່ວມການຜະລິດ ແລະ ຈຳໜ່າຍ, ບໍລິໂພກອຸປະໂພກຜະລິດຕະພັນແມ່ນເສັ້ນທາງຈຳເປັນເພື່ອພັດທະນາສະຫະກອນແບບໃໝ່. ສະຫະພັນສະຫະກອນ ຫວຽດນາມ ພວມສ້າງບັນດາຮູບແບບສະຫະກອນແບບໃໝ່ ຕິດພັນກັບມູນຄ່າການຜະລິດ, ສິນຄ້າຕົ້ນຕໍມີຂອບຂະໜາດໃຫຍ່ ແລະ ມີກຳລັງແຜ່ລາມຢ່າງກ້ວາງຂວາງ. ບົດຂຽນ “ພັດທະນາສະຫະກອນແບບໃໝ່ຕິດພັນກັບບັນດາມູນຄ່າຜະລິດຕະພັນ” ຂອງລ້າຍຮວາ, ນັກຂ່າວ VOV.
ສະຫະກອນແມ່ນຕ່ອງໃສ່ສຳຄັນເພື່ອຮ່ວມສຳພັນຊາວກະສິກອນກັບວິສາຫະກິດ. ກ່ອນນີ້, ເມື່ອການຜະລິດບໍ່ຕາມລະບົບ, ບໍ່ຮ່ວມສຳພັນນັ້ນ ສົ້ນອອກໃຫ້ຜະລິດຕະພັນບໍ່ໜັກແໜ້ນ, ຍາກທີ່ຄວບຄຸມຄຸນນະພາບໄດ້ ແລະ ຍາກທີ່ປັບປຸງວິວັດທະນາການຜະລິດ, ປະສິດທິຜົນດ້ານເສດຖະກິດຕ່ຳ. ທ່ານເລດຶກຖິ້ງ, ຮອງຫົວໜ້າກົມເສດຖະກິດຮ່ວມມື ແລະ ພັດທະນາຊົນນະບົດ, ກະຊວງກະສິກຳ ແລະ ພັດທະນາຊົນນະບົດ ຫວຽດນາມ, ຖືວ່າ:
“ຖ້າຜະລິດບໍ່ຕາມລະບົບຈະຈຳກັດກັ້ນການດຶງດູດການລົງທຶນ. ດຶງດູດການລົງທຶນບໍ່ແມ່ນວ່າຈະເຮັດຂອງໃຜຂອງລາວ ຕາມຄວາມເຂັ້ມແຂງຂອງຕົນ ຫາກບັນດາປັດໄຈໃນລະບົບສາມາດໜູນຊ່ວຍນຳກັນໄດ້. ນອກຈາກນັ້ນ, ເມື່ອມີການຮ່ວມສຳພັນຈະຮັບປະກັນການພັດທະນາແບບຍືນຍົງ, ລະບອບຕ່າງໆຄື: ສິນເຊື່ອ, ການເງິນກໍ່ອີງໃສ່ຫຼັກຖານນັ້ນໃຫ້ກູ້ຢືມເງິນໄດ້ດີກ່ວາ, ຫລຸດຜ່ອນລະບຽບການບໍລິຫານ”
ລັກສະນະດີເລີດຂອງສະຫະກອນແບບໃໝ່ແມ່ນຕອບສະໜອງຄວາມຮຽກຮ້ອງຕ້ອງການໃນການເຊື່ອມໂຍງຄື: ອາສາສະໝັກ, ເປັນເຈົ້າການ, ສະເໝີພາບ, ຊ່ວຍເຫຼືອເຊິ່ງກັນ ແລະ ກັນ. ຢາກໃຫ້ສະຫະກອນແບບໃໝ່ພັດທະນາແບບຍືນຍົງນັ້ນ, ໄປຄຽງຄູ່ກັບການໜູນຊ່ວຍຂອງລັດແລ້ວ ຕ້ອງມີບັນດາວິສາຫະກິດໜູນຊ່ວຍ, ເຂົ້າຮ່ວມການເຊື່ອມຕໍ່ໃນບັນດາມູນຄ່າຈາກສົ້ນເຂົ້າຕະຫຼອດຮອດສົ້ນອອກອີກດ້ວຍ. ເມື່ອແບ່ງປັນບົດຮຽນປະສົບຜົນສຳເລັດໃນການຮ່ວມສຳພັນສະຫະກອນສ້າງລະບົບມູນຄ່າຜະລິດຕະພັນເປັນຮູບປະທຳ, ທ່ານ ເຈືອງຫືວຈູງ, ປະທານສະພາບໍລິຫານບໍລິສັດໃຫຍ່ຊັບພະຍາກອນ ແລະ ການຄ້າ ຮ່າຕິ້ງ, ໃຫ້ຮູ້ວ່າ:
“ວິສາຫະກິດຕ້ອງສ້າງຍຸດທະສາດລະອຽດ, ກໍ່ສ້າງ ແລະ ປັບປຸງເຄື່ອງໝາຍການຄ້າ, ຮັກສາອິດທິພົນຊື່ສຽງກັບພໍ່ແມ່ປະຊາຊົນຊາວກະສິກອນ. ວິສາຫະກິດ ຕັ້ງໜ້າໃນການໜູນຊ່ວຍ ແລະ ແບ່ງປັນຜົນປະໂຫຍດຢ່າງປອງດອງລະຫວ່າງວິສາຫະກິດກັບສະຫະກອນ, ໜ່ວຍຮ່ວມມື ແລະ ພໍ່ແມ່ປະຊາຊົນຊາວກະສິກອນ. ພ້ອມກັນນັ້ນ, ພໍ່ແມ່ປະຊາຊົນຊາວກະສິກອນ, ບັນດາສະຫະກອນ, ໜ່ວຍຮ່ວມມືກໍ່ຕ້ອງປ່ຽນໃໝ່ສະຕິຄວາມຮູ້ ແລະ ຄວາມຮັບຜິດຊອບປະຕິບັດສັນຍາເສດຖະກິດ. ເຮັດໄດ້ຄືແນວນັ້ນຈຶ່ງຕິດພັນ ແລະ ພັດທະນາຂະແໜງກະສິກຳໃຫ້ຍືນຍົງໄດ້”
ຄຽງຄູ່ກັນນັ້ນ, ເມື່ອພັດທະນາມູນຄ່າຜະລິດຕະພັນໃນການຜະລິດກະສິກຳ, ສິ່ງສຳຄັນແມ່ນຕ້ອງມີວິທີເປັນເອກະພາບກ່ຽວກັບຜົນລະປູກ, ເຕັກໂນໂລຢີ ແລະ ຜະລິດຕະພັນ, ສ້າງຕັ້ງບັນດາສະຫະກອນສະໜອງກ່ຽວກັບແນວພັນ, ຖ່າຍທອດເຕັກໂນໂລຢີ ແລະ ປັບປຸງ, ເກັບຊື້, ຈຳໜ່າຍຜະລິດຕະພັນ. ທ່ານ ຫວໍກິມກື້, ປະທານສະຫະພັນສະຫະກອນ ຫວຽດນາມ, ໃຫ້ຮູ້ວ່າ:
“ສະຫະພັນສະຫະກອນ ຈະເຊື່ອມຕໍ່ລະບົບໜ່ວຍຮ່ວມງານ, ສະຫະກອນ, ໂຄສະນາ, ຍົກສູງສະຕິຄວາມຮັບຜິດຊອບແບບຍືນຍົງຍາວນານ. ພ້ອມທັງ ສຳເລັດບົດບາດໜ້າທີ່ສຳລັບວິສາຫະກິດຄື: ເຊັນສັນຍາມອບສົ່ງສິນຄ້າ, ຮັບປະກັນຄຸນນະພາບ, ເວລາ ແລະ ປະລິມານ. ຖ້າສົ່ງເຄື່ອງບໍ່ຄົບ ແລະ ຄຸນນະພາບບໍ່ດີຈະເຮັດສູນເສຍອິດທິພົນຊື່ສຽງ, ເຄື່ອງໝາຍການຄ້າ ນັ້ນແມ່ນສົ່ງຜົນສະທ້ອນເຖິງການຄົງຕົວຂອງສະຫະກອນ”
ໃນສະພາບການສ້າງໂຄງປະກອບກະສິກຳຄືນໃໝ່ພວມໄດ້ຮັບການຍູ້ແຮງ, ວຽກງານຍົກສູງກຳລັງແກ່ງແຍ້ງຂອງຂະແໜງກະສິກຳຄວນຜ່ານ 2 ເສັ້ນທາງຕົ້ນຕໍນັ້ນແມ່ນຮ່ວມສຳພັນຮູບແບບສະຫະກອນ ແລະ ຮ່ວມສຳພັນວິສາຫະກິດ. ທ່ານ ຫງວຽນທ້ຽນເຍີນ, ປະທານຄະນະກຳມະການສູນກາງແນວໂຮມປະເທດຊາດ ຫວຽດນາມ ຖືວ່າ:
“ມາດຕະການແຖວໜ້າໃນການສ້າງໂຄງປະກອບກະສິກຳຄືນໃໝ່, ຍົກສູງປະສິດທິຜົນຂະແໜງກະສິກຳແມ່ນການປ່ຽນແປງຮູບແບບຜະລິດໂດຍພື້ນຖານຈາກສ່ວນບຸກຄົນມາຮ່ວມສຳພັນ ໂດຍຜ່ານສະຫະກອນ ແລະ ຮ່ວມສຳພັນວິສາຫະກິດ. ການປະຕິບັດຮູບແບບຮ່ວມສຳພັນລວມໝູ່ໄດ້ຮັບການເຕື້ອງເຖິງໃນຫຼາຍສິບປີແລ້ວ ແຕ່ຮອດຈຸດເວລາຕ້ອງປ່ຽນໃໝ່”
ສະຫະພັນສະຫະກອນ ຫວຽດນາມ ສູ້ຊົນຮອດປີ 2020 ລວມມີ 100 – 150 ສະຫະກອນຕິດພັນກັບບັນດາມູນຄ່າຜະລິດຕະພັນພັດທະນາແບບຍືນຍົງ. ລັດຖະບານຈະໜູນຊ່ວຍກໍ່ສ້າງ 200 ຮູບແບບສະຫະກອນແບບໃໝ່ຕິດພັນກັບບັນດາມູນຄ່າສິນຄ້າດ້ວຍຂອບຂະໜາດໃຫຍ່ຕາມແຕ່ລະແຂວງ, ເຂດ, ພາກ.
ໃນທ່າອ່ຽງເຊື່ອມໂຍງການສົ່ງອອກກະສິກຳນັບມື້ນັບຫຼາຍນັ້ນ, ຈາກສະຫະກອນນ້ອຍ ບໍ່ສາມາດປະຕິບັດບັນດາມູນຄ່າໄດ້. ສະຫະກອນຕ້ອງຮ່ວມສຳພັນນຳກັນຈຶ່ງມີກຳລັງຄວາມສາມາດຢ່າງພຽງພໍໃນການສົ່ງອອກຜະລິດຕະພັນກະເສດ ແລະ ເພີ່ມທະວີມຸນຄ່າເພີ່ມບັນດາການຜະລິດກະສິກຳ. ດ້ວຍການກໍ່ສ້າງບັນດາຮູບແບບສະຫະກອນແບບໃໝ່ຕິດພັນກັບການພັດທະນາບັນດາມຸນຄ່າຜະລິດຕະພັນຈະສ້າງບາດກ້າວບຸກທະລຸໃນການພັດທະນາກະສິກຳ.